মদিনার পথে রওনা হয়েছে আরবের শ্রেষ্ঠ বীর ও অপ্রতিদ্বন্দ্বী সেনাপতি খালিদ বিন ওয়ালিদ। তার বুকে বাজছে হাজারো স্মৃতির দামামা। যতই সে মদিনার নিকটবর্তী হচ্ছে ততই অতীত দিনের স্মৃতিরা এসে তার মনের পর্দায় ভিড় জমাচ্ছে। খালিদ হেঁটে নাকি ঘোড়ায় চড়ে এগোচ্ছে সে খেয়ালও তার নেই। সে তার শৈশব ও কৈশোরে দেখা মুহাম্মদ আর হোদায়বিয়ার সন্ধির সময়ে দেখা মুহাম্মদকে মেলানোর চেষ্টা করছিল। সে পথ চলছিল আর মনে মনে আওড়াচ্ছিল, ‘আমি মানুষ নয়, এক মহামানবের কাছে যাচ্ছি। তিনি যদি আল্লাহর নবী না হন তবে কে আর এমন আছে যিনি আল্লাহর নবী হবেন? নিশ্চয়ই তিনি আল্লাহর রাসূল। তাঁর কাছে আল্লাহর অহি না এলে এমন মধুর বাণী তিনি কোথায় পান? তাঁর সাহায্যকারী আল্লাহ না হলে কী করে তিনি মোকাবেলা করছেন সমগ্র আরবের বিরোধিতা? শত অত্যাচার নির্যাতনের পরও যার ঠোঁটে লেগে থাকে অম্লান হাসি, যার চোখ থেকে ঝরে পড়ে ¯েœহ আর প্রেম, তিনি আর কেউ নন, তিনিই মানবতার বন্ধু, আল্লাহর নবী।’